Europos Parlamento ir Tarybos reglamentas (EB) Nr. 625/2004
2004 m. kovo 31 d.
pratęsiantis ir iš dalies keičiantis Reglamentą (EB) Nr. 1659/98 dėl decentralizuoto bendradarbiavimo
EUROPOS SĄJUNGOS PARLAMENTAS IR TARYBA,
atsižvelgdami į Europos bendrijos steigimo sutartį, ypač į jos 179 straipsnio 1 dalį,
atsižvelgdami į Komisijos pasiūlymą
laikydamiesi Sutarties 251 [1] straipsnyje nustatytos tvarkos,
kadangi:
(1) 1998 m. liepos 17 d. Tarybos reglamentas (EB) Nr. 1659/98 dėl decentralizuoto bendradarbiavimo [2] buvo taikomas iki 2001 m. gruodžio 31 d.
(2) Reglamentas (EB) Nr. 1659/98 buvo iš dalies pakeistas ir pratęstas Europos Parlamento ir Tarybos Reglamentu (EB) Nr. 955/2002.
(3) 2003 m. baigus tyrimą buvo padaryta išvada, kad turėtų būti labiau koncentruota atitinkama biudžetinė linija.
(4) Decentralizuoto bendradarbiavimo instrumentas turi tam tikrą pridėtinę vertę, skirtą paramos veiklai susiklosčius tam tikroms situacijoms ar iškilus sunkumų bendradarbiaujant, kai negalima panaudoti tradicinių instrumentų arba jie netinka. Šiuo instrumentu teikiama parama leidžia pasirinkti įvairius decentralizuotus atstovus kaip galimus partnerius plėtros procese.
(5) Įvertinus ir patvirtinus Komisijos pranešimą dėl valstybėms nepriklausančių atstovų dalyvavimo Bendrijos plėtros politikoje, Reglamentas (EB) Nr. 1659/98 turėtų būti iš dalies pakeistas ir pratęstas iki 2006 m. gruodžio 31 d. Reglamente nurodyta finansinė programa ir ataskaitinis laikotarpis turėtų būti pakoreguoti.
(6) Reglamentas (EB) Nr. 1659/98 turėtų būti atitinkamai iš dalies pakeistas.
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1659/98 iš dalies keičiamas taip:
1. 1 straipsnis pakeičiamas taip:
"1 straipsnis
Bendrija remia Bendrijos ir besivystančių šalių decentralizuoto bendradarbiavimo atstovų veiklą ir iniciatyvas, skirtas skurdui mažinti ir tvariai plėtrai, ypač tais atvejais, kai iškyla bendradarbiavimo sunkumų, o kitų instrumentų panaudoti negalima. Ši veikla ir iniciatyvos skatina:
- bendresnį požiūrį į plėtrą, atliepiantį besivystančių šalių gyventojų poreikius ir iniciatyvas,
- indėlį į svarstomų šalių pilietinės visuomenės įvairinimą ir liaudies demokratijos stiprinimą.
Remiant šią veiklą ir iniciatyvas, pirmenybė teikiama besivystančių šalių decentralizuoto bendradarbiavimo atstovams. Visos besivystančios šalys yra tinkamos veiklai, remiančiai decentralizuotą bendradarbiavimą."
2. 2 straipsnis iš dalies keičiamas taip:
a) antroji įtrauka pakeičiama taip:
"- decentralizuoto bendradarbiavimo atstovų informavimas ir telkimas bei dalyvavimas tarptautiniuose forumuose, skirtuose dialogui dėl politikos formulavimo stiprinti,"
:
b) po trečiosios įtraukos įterpiama ši įtrauka:
"- socialinių organizacijų ir judėjimų, agituojančių už tvarią plėtrą, žmogaus teises, ypač socialines teises, bei demokratizaciją, tinklų stiprinimas".
3. 3 straipsnis pakeičiamas taip:
"3 straipsnis
1. Bendradarbiavimo partneriai, tinkami finansinei paramai pagal šį reglamentą, yra decentralizuoto bendradarbiavimo atstovai Bendrijoje ar besivystančiose šalyse, tokie kaip vietos valdžios (įskaitant savivaldybių) institucijos, nevyriausybinės organizacijos, vietos gyventojų organizacijos, vietos prekybininkų asociacijos ir piliečių grupės, kooperatyvai, prekybos susivienijimai, ekonominių ir socialinių atstovų organizacijos, vietinės organizacijos (įskaitant tinklus), veikiančios regioninio decentralizuoto bendradarbiavimo ir integravimo zonose, vartotojų bei moterų ir jaunimo organizacijos, mokymo, kultūros, tyrimų ir mokslinės organizacijos, universitetai, bažnyčios ir religinės asociacijos ar bendruomenės, žiniasklaidos ir visos nevyriausybinės asociacijos ir nepriklausomi fondai, galintys prisidėti prie plėtros.
2. Su šio reglamento tikslais susijusi atstovų veikla yra skaidri ir atitinka protingo finansinio valdymo bei atskaitingumo principus."
4. 4 straipsnis pakeičiamas taip:
"4 straipsnis
1 straipsnyje nurodytą veiklą Bendrija finansuoja trejus metus. Šios programos įgyvendinimui 2004-2006 m. laikotarpiu skiriama finansinė riba yra 18 milijonų EUR.
Biudžeto valdymo institucija patvirtina metinius asignavimus finansinės perspektyvos ribose."
5. 7 straipsnis iš dalies keičiamas taip:
a) 2 dalyje "ECU" pakeičiama "EUR";
b) 3 dalyje pridedama tokia įtrauka:
"- konkrečius šalių poreikius, kai oficialus bendradarbiavimas negali reikšmingai prisidėti siekiant 1 straipsnyje apibrėžtų tikslų."
6. 8 straipsnio 1 dalis pakeičiama taip:
"1. Komisijai padeda komitetas, įsteigtas 1998 m. liepos 17 d. Tarybos reglamentu (EB) Nr. 1659/98 dėl bendro finansavimo veiklos su Europos nevyriausybinėmis plėtros organizacijomis (NVO) besivystančių šalių interesų srityje (toliau - komitetas) [3]."
7. 10 straipsnis iš dalies keičiamas taip:
a) pirma pastraipa pakeičiama taip:
"Kartu su metine ataskaita apie plėtros politikos įgyvendinimą, Komisija Europos Parlamentui ir Tarybai pristato finansuotos veiklos santrauką, šios veiklos poveikį ir rezultatus bei nepriklausomą šio reglamento įgyvendinimo per metus įvertinimą, taip pat duomenis apie decentralizuoto bendradarbiavimo atstovus, su kuriais buvo sudarytos sutartys";
b) antroje pastraipoje "ECU" pakeičiama "EUR".
8. 13 straipsnio antra pastraipa pakeičiama taip:
"Jis taikomas iki 2006 m. gruodžio 31 d.".
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre, 2004 m. kovo 31 d.